**MINISITERI Y’UBUREZI IGIHEMBWE CYA III: 2020-2021**

**INTARA Y’AMAJYEPFO ITARIKI: ….. /…… /2021**

**AKARERE KA RUHANGO IGIHE IKIZAMINI KIMARA: AMASAHA 3**

**UMWAKA WA VI INDIMI N’UBUVANGANZO**

 **IKIZAMINI CY’IKINYARWANDA (AMASHAMI YA LFK&LKK)**

**AMABWIRIZA**

* ***Subiza ibibazo byose***
* ***Subiza ibibazo ukurikiza uko bikurikiranye***
* ***Andika ibisomeka kandi wirinde gusiribanga***

**UMWANDIKO WA 1:**

Banyakubahwa bagabo,

Bari,

Rubyiruko,

Nshuti, bavandimwe,

Mbanje kubaramutsa, abambyaye n’abo tungana mugire amahoro kandi mugire abana. Ibyo mbabwira si ibyo mbarusha, ahubwo ni ibyo mbibutsa kuko abakuru mundusha kubimenya. Abo nabyirutse muriho, muzi imibereho yanjye. Ubwo rero si ngombwa kuyisubiramo, byaba ari ukurondogora.

Reka ahubwo twiyibutse ibyo twirengagije, tukabirenza amaso ngo n’ejo tutazava aho tubibazwa. Nyamara ni twe bagabo bo guhamya ibyabaye hano ku isi. Erega nanjye ndi umuntu nkamwe. Ndibagirwa kuko ndi umuntu mu bandi. Kugira ngo mbyibuke rero, byantwaye igihe kitari gito, ni yo mpamvu mugomba kubyitondera, ndetse mukanyibutsa ibyo nibagiwe kuko bimwe byagizwe namwe.

Twabwiwe ko Imana yaremye abantu babiri, umugabo n’umugore, ibyo murabizi neza. Ibaha imbuto zo mu ishyamba ngo zizababere ibyo kurya. Ibaha inyoni zo mu kirere, izo ku butaka, inyamaswa zo mu ishyamba, izo ku butaka ndetse n’izo mu nyanja barazitegeka, barazirya.

Umugabo abana n’umugore amahoro imyaka ibihumbi. Bukeye umugabo asanga ni we ufite imbaraga kurenza umugore. Atangira kumutegeka. Bitinze amuhindura igikoresho, amurisha iki, amubuza kiriya mbese biba akarande kugeza na n’ubu. Ati: “Ntukagire ijambo mu rugo, kandi nugira Imana ukatubyaramo, uzatubamo umuja.” Ibyiza byose abantu bashoboye kumenya biharirwa umuhungu na se; ibibi na byo byose biharirwa umwari na nyina, biba bityo, babura ugira ati: “Bambe!” Navuka nasanze nta mugabo urumba, ubupfura buke bwahariwe umugore, umugabo arigaramira.

Babyeyi,

Nshuti,

Bavandimwe,

Mbyiruka nasanze umugabo yororana inka n’umugore, urugo bakarwubaka. Ariko umwe akitwa umuja undi akima, akaganza. Umugore yaramuka agize intege nke by’abantu akananirwa kuzikukira no guhingira abo abyaye, cyangwa se agakosa by’abantu, ubwo ishyano rikagwa bakamumenesha, akamburwa inkanda yakenyeraga, akagenda amara masa, abangavu be bombi bakamubera umwambaro: umuto imbere, umukuru inyuma. Umwana ararumba akaba uwa nyina, yarumbuka akitwa uwa se.

Aho nageze mu ishuri, abahanga bambwiye ko umugabo ashobora kuba ingumba. Ibyo byarantangaje cyane kuko nari nzi ko nta mugabo ugumbaha; keretse ikiburaburyo. Yenda bamwe muratekereza muti: “Genda uwakwigishije yarakubeshye!”Umugabo n’umugore barira ku meza amwe kandi basangira agacuma k’inzoga birantangaza; ariko mbona nta ko bisa. Muzi ko abakobwa b’ahandi biga amashuri nk’abahungu? Hari n’aho nageze nsanga umugabo afatanya n’umugore gutegeka birantangaza, mpera ko mbyandika ngo nzaze kubibabwira. Ahandi, umugore agira ijambo mu gihugu. Mu iterambere akagira igitekerezo nk’abagabo.

Bavandimwe,

 Nimwihangane nsoze. Kubarambira sinjye ubitera biterwa n’agaciro iki kiganiro gifite. Nyamara agahinda maranye iminsi nkagaragaje kose bwakwira bugacya. None rero bavandimwe, ntangajwe n’uko umugabo yemera kubyarwa kadi afite agaciro kangana gatyo. Mama yamaze kumbyara, induru iba ndende atinze kongera kubyara ngo kutabyara undi mwana bitewe nanjye kuko ndi umukobwa w’imfura. None se ko nduzi atwite, muzi ikiri mu nda ye? Mwabona abyaye umuhungu se! Kandi abapfumu bararahiye ngo ubwo yabanje umukobwa byararangiye ntazabyara umuhungu. Ibyo tubireke twese kuko ari iby’Imana .

Ndabizi rero bagabo muri intwari. Ni yo mpamvu mbabwiye iryari rindi ku mutima. Ibyo mbabwiye byose bimwe mwari mubizi, ibindi mwari mwarabyirengagije, ariko none sinshidikanya ko muzamfasha kubishakira umuti. Mwumvise ko nahawe umwanya mu Gihugu ariko kandi sinabishobora ndi njyenyine, tuzafatana urunana tubigereho.

Mugire amahoro!

1. **KUMVA NO GUSESENGURA UMWANDIKO/ AMANOTA 25**
2. **Subiza ibi ibibazo urasa ku ntego /Amanota 15**
3. Shakira umutwe uyu mwandiko. Ubundi se uyu mwandiko ni bwoko ki?/ **Amanota 2**
4. Kubera iki uvuga mu mwandiko avuga ko mu gihe ke umugabo yari yarahinduye umugore igikoresho?/ **Amanota 2**
5. “Amurisha iki, amububuza kiriya…”Umugabo ni we wabuzaga umugore kurya ibintu runaka. Mu muco nyarwanda ni iki umugore yari abujijwe kurya? Yari abibujijwe kubera iki?/**Amanta 2**
6. Uvuga yamenye iby’uburinganire n’ubwuzuzanye ryari? Yasanze bimeze bite?/**Amanota 2**
7. Ni ubuhe bujiji bugaragara mu mwandiko Abanyarwanda bari bafite ku bijyanye n’ubuzima bw’imyororokere? /**Amanota 2**
8. Ugendeye ku bivugwa mu mwandiko, gereranya uko uburinganire n’ubwuzuzanye mu gihe cy’uvuga mu mwandiko bwari bumeze n’uko bumeze muri iki gihe./ **Amanota 2**
9. Iyi myandiko yombi murabona ihuriye ku ki?/**Amanota 3**

**2. Inyunguramagmbo/ Amanota 10**

  **Sobanura amagagambo akurikira ukuriikije inyito fite mu mwandiko/ Amanota 5**

1. Inkanda
2. Ingumba
3. Kugenda amara masa
4. Umuja
5. abangavu

 **Koresha mu nteruro aya magambo/ Amanota 5**

1. Ingumba
2. Kurondogora
3. Umuja
4. Abangavu
5. Imfura

**UMWANDIKO WA 2: TURI BAMWE TWE**

Turi bamwe twese,

Dufite isano kuri Ruhanga,

 Wahanze ibizwi ibyo n’ibitazwi,

 Ariko muntu amuha agaciro

 **5**. Ndetse amurenza ibiriho byose.

 Ariko isura ko ari rusange,

Tugasirimurwa no kwisiga,

 Tukanasangira Data twese,

 Ntitwakomera kuri iyo sano,

 **10**. Ntitube ab’isi ngo tunaryane,

Impinja zose zisa zivuka,

 Ari umwirabura n’umwera,

 Ibitsina byombi hungu na kobwa,

 Mucyo tureshye imbere ya byose.

**15**. Mu bitugomba ntihabe uhezwa .

 Nyiramihanda, Miruho n’andi,

 Reka mbabyare Harerimana,

 Na Nzabanita, Hapfuwavutse,

 Amazina nk’ayo ntagikwiye,

 **20**. Dukwiye kwitwa Mahoro n’andi.

Nimuge mwibabaza buri munsi,

 Kuri aritari buri gitondo,

Mu misigiti ntitunasiba,

Gusaba Imana ngo iduhe byose,

 **25**. Ndetse inarenze ku byo dushaka.

 Navutse iwacu banoga icyayi,

 Imbere y’itegeko ndahezwa,

 Nshiye akenge mucutse umumpe,

 Ati : “Watinze kugera ku isi,

 **30**. Ngo bagusangire nk’agafanta.”

 Kuva ubwo nambaye ubumaraya,

 Ku myaka itanu mfata umuhanda,

 Na ba basaza impara zirenze,

 Najyaga nita papa nteteshwa,

**35**. Bahora bampotora ngatuza.

 Kubyara benshi icumi rirenga

 Ndetse ugasagurira umuhanda,

 Hakaba abiga n’abata ishuri

 Bamwe bakandamirizwa mu ngo,

 **40**. Tubicyahe ibyo ntibikwiye.

 Bamwe bakimakaza ubusembwa,

 Bafata umwanya nk’umwami w’ejo

Bakamushingira inzu mu rwuri,

 Ngo abe umushumba aragire sine,

**45**. Bari kuvangira ejo hazaza,

Na ya mirimo y’imvune kandi,

Ijya ikoreshwa ab’ejo hazaza,

 Ari iyo mu ngo ndetse n’ahandi

Usanga itagira n’ibihembo,

**50**. Iyo ntiba ikwiye ba kibondo.

Reka nkumire abashuka abana,

N’ababashungura mu mashuri,

Ngo babashore iyo mu mahanga,

Kuba abashumba n’abasheretsi,

**55**. Bashoke ishuri basome bose.

Reka nshire amanga mpange neza,

Ariko singamije gushyenga ,

Ngo ndeshye abakunda inganzo,

Nagiye inganzo ngira ngo nganze,

**60**. Iryo hohoterwa ntiriganze.

Ubundi mwarimu ni umubyeyi,

Akaba mama ndetse na data,

Mu gutoza abana atavanguye,

Ubu aterurwa matene arazwi,

**65**. Ko ari we ucumbikira izo nshuke,

Uwo murezi ntimuzuyaze,

Akwiye kwitwa impyisi Bihehe,

Nako nari ntutse na Mahuma,

Ntakwiye izina mu bantu,

**70**. Ntaba agikwiye isura ku isi.

Na ya migani imwe yanashaje,

Ngo utunyamaswa duto dutunga,

Inzovu, Inzobe na nyiri ishyamba,

Ishyano nk’iryo nirigwe hirya,

**75**. Dushake ishema, ijabo n’isheja.

Akazi keza ubu ku mukobwa,

Aba igitambo ku mukoresha,

Akamutembereza ku mazi,

Amezi icyenda agakora neza,

**80.** Isura yacuyuka agataha.

Ubwo butindi butabwe hirya,

Amahoro ahundagare aha iwacu,

Umuco wo kwica nuce hirya,

Ndetse uwo kwicara tuwucoce,

**85**. Uwo guhumuriza uze uganze.

Abahohotewe nibasangwe,

Maze barengerwe ntibahezwe,

Uburenganzira mu mashuri,

No mu bitekerezo n’ahandi,

**90**. Buhabwe ijambo bufate umwanya.

Ari umusaza umusatsi wera,

Ari umwana uyu utamba hasi,

Ntiyakabaye agira aho ahezwa,

Keretse twiyibagije yuko,

***95.” Turi bamwe twese.”***

1. **GUSESENGURA UMUVUGO / AMANOTA 10**
2. Hari amoko menshi y’ihohoterwa avugwa muri uyu muvugo. Vugamo nibura atatu n’imikarago abonekamo./ **Amanota 3**
3. Sobanura “nyiri ishyamba” uvugwa mu mukarago wa 73. Ni uwuhe muzimizo umusizi yakoresheje?/ **Amanota 2**
4. Garagaza injyana yakoreshejwe ku mukarago wa 6 n’uwa 7. Iyo njyana yitwa iyihe kandi yahimbwe n’uwuhe musizi?/**Amanota 5**
5. **IKIBONEZAMVUGO / AMANOTA 30**

 **1 ) Aya magambo aciyeho akarongo ni bwoko ki?/ Amanota 10**

 “**Aho** nageze mu **ishuri**, abahanga bambwiye ko umugabo **mwiza** ashobora kuba ingumba. Ibyo byarantangaje **cyane** kuko nari ko nta mugabo ugumbaha; **keretse** ikiburaburyo. Yenda bamwe muratekereza **muti**: “Genda uwakwigishije **yarakubeshye**!”Umugabo n’umugore barira **ku** meza amwe kandi basangira agacuma k’inzoga birantangaza; ariko mbona nta ko bisa. **Muzi** ko abakobwa b’ahandi biga amashuri nk’abahungu? Hari n’aho nageze nsanga umugabo afatanya n’umugore **gutegeka** birantangaza, mpera ko mbyandika ngo nzaze kubibabwira. Ahandi, umugore agira ijambo mu gihugu. Mu iterambere akagira igitekerezo nk’abagabo.”

**2) Erekana intego n’amategeko y’igenamajwi yakoreshejwe ku magambo y’ako gace k’umwandiko:**

**/ Amanota 20**

- aho - muti -mbyandika - bisa

- ishuri - muzi - iterambere

- yarakubeshye - abakobwa -barira

 **3) Ubutinde n’amasaku / Amanota 5**

**Shyira ubutinde n’isaku nyejuru ku magambo y’iyi nteruro:**

 *”Umugabo n’umugore barira ku meza amwe kandi basangira agacuma k’inzoga birashimishije!”*

1. **Andukura iyo nteruro mu nyandiko nyejwi./Amanota 5**

1. **UBUVANGANZO */AMANOTA 10***
2. **Tanga igihangano kimwe kimwe kuri aba bahanzi b’Abanyarwanda: /Amanota 2**
* Alegisi KAGAME
* Aloyizi BIGIRUMWAMI
* Sipiriyani RUGAMBA
* SEKARAMA ka Mpumba
1. **Tandukanya :/Amanota 8**
2. Umugani muremure n’insigamugani
3. Ibinyeto n‘ibisigo nyabami
4. Ibisigo by’impakanizi n’iby’ikobyo
5. Ibyivugo by’imyaton’iby’iningwa
6. **IHANGAMWANDKO */AMANOTA 15***

 Nk’umunyeshuri uhagarariye abandi, andika imbwirwaruhame igenewe abitabiriye ibirori byo gutanga impamyabumenyi ku banyeshuri barangije umwaka wa gatandatu w’amashuri yisumbuye. Wandike mu izina ry’abanyeshuri bo ku kigo wigaho. Uzirikane ko byari byitabiriwe n’abayobozi bose bo muri ako gace, ababyeyi b’abanyeshuri barangije kimwe n’abanyeshuri bahiga muri iki gihe. Ntujye munsi y’amagambo magana atatu (300).

 **AMAHIRWE MASA!**

**IBISUBIZO BY’KIZAMINI CY’IKINYARWANDA**

1. **KUMVA UMWANDIKO/Amanota 15**
2. a.Uburinganire n’ubwuzuzanye / **inota**

 Umunsi w’abari n’abategarugori

 Turi bamwe twese

 b.Uyu mwandiko ni imbwirwaruhame/ **inota**

 2. Impamvu ni uko ibibi byose byitirirwa umugore n’umukobwa n’imirimo ivunanye

 akaba ari bo bayikora, /**amanota 2**

 3. Mu muco nyarwanda umugore ntiyari yemerewe kurya inyama z’ihene.

 Kugira ngo atazamera ubwanwa. / **amanota**

 4. Yabimenye ari uko agiye mu mashuri akigishwa n’abahanga.

 Yasanze ari byiza cyane. Bitagira uko bisa./**amanota** **2**

 5. – Ko umugore ubyaye umukobwa bwa mbere aba atakibyaye umuhungu./ **inota**

 \_ Ko nta mugabo ugumbaha./ **inota**

 6. Mu gihe cye nta buringanire n’ubwuzuzanye byabagaho: umugabo n’umuhungu

 baharirwaga ibyiza naho ibibi bikaba iby’umugore n’umukobwa./ **inota**

 Ubu agaciro k’umugore n’umukobwa ni nk’ak’umugabo n’umuhungu kandi

 bafatanya muri byose. /**inota**

1. Iyi myandiko yombi ihuriye ku kuba hari abarenganywa cyangwa bagahohoterwa

bitari ngombwa. / **amanota** **3**

**INYUNGURAMAGAMBO /Amanota 5**

1. Inkanda: umwambaro wa kera wabaga ukoze mu ruhu rw’inka ukambarwa n’abantu bakuru.
2. Ingumba: umuntu cyangwa itungo byabyaye rimwe risa bigaca imbyaro
3. Kugenda amara masa: kugenda nta cyo afite,nta cyo abonye mu byo yifuzaga mbega ukugendera aho.
4. Umuja: umugore cyangwa umukobwa wabaga ahatswe ibwami, ibutware cyangwa ku wunndi muntu ukomeye
5. Abangavu: ni abana b’abakobwa bageze mu kigero cyo gupfundura amabere, kujya mu mihango kandi batangiye kumenya kwiyitaho ku birebana n’isuku.

 **GUKORESHA AMAGAMBO MU NTERURO/AMANOTA 5**

* Kamari yabaze ingumba y’inka bayizimanira abashyitsi.
* abantu batagira icyo bakora ntibatana no kurondogora.
* Abamikazi n’abagabekazi bagiraga umuja wo kubitaho by’umwihariko.
* Abangavu b’iki gihe basigaye barangwa n’ingeso zitandukanye.
* Umwana w’imfura mu muryango aravunika cyane.
1. **GUSESENGURA UMUVUGO**
2. Ihohotera rishingiye ku bwoko (kuva ku mukarago wa5 kugera ku wa 10)/ **Inota**

Ihohotera rishingiye ku gitsina (kuva ku mukarago wa 25 kugera ku wa 35 )

/ **inota**

Ihohotera rishingiye ku kuvutswa uburenganzira bwo kwiga (kuva ku mukarago wa 51 kugera ku wa 60)/ **inota**

1. **Nyiri ishyamba** uvugwa ni intare umwami w’ishyamba./ **inota**

Hakoreshejwe umuzimizo w**’iyitirira /inota**

1. Arǐko īsūră ko ărǐ rǔsāngě=utubeshuro 12 /**inota**

Tǔgăsǐrǐmǔrwă nŏ kwīsīgă = utubeshuro 12/**inota**

Injyana yakoreshejwe ni iy’utubeshuro 12(**inota**) ikaba yitwa injyana ya **BI(inota)** ya Bikungero bya Murema.(**inota**)

**IKIBONEZAMVUGO/ AMANOTA 30**

1. Ubwoko bw’amagambo/ **Amanota** **10**
2. Ahô: ikinyazina( mbanziriza)
3. Ishuri: izina rusange
4. Mwiza: ntera
5. Cyane: umugereka
6. Keretse: icyungo
7. Muti: ingirwanshinga
8. Yarakubeshye: inshinga( itondaguye)
9. Ku : indangahantu
10. Muzi:inshinga(nkene/ mburabuzi)
11. Gutegeka: imbundo / inshinga idatondaguye.
12. **intego n’amategeko y’igenamajwi./Amanota 20**

1. ahô: a-ha-ô : a →ø /-J
2. Ishuri: i-ø-shuri : (-)
3. Yarakubeshye: a-a-ra- ku- beshy-ye: a→y /-J ; y→ø/-y
4. Muti: mu-ti / mu-ti-ø (- )
5. Muzi: mu-ø-zi (-)
6. Abakobwa: a-ba-ko-bw-a(-)
7. Mbyandika: n-ø-bi-andik-a : n→m/-b; i→y/-J
8. Iterambere: i-ø-ter-a-mbere(-)
9. Barira: ba-ø-ri-ir-a(-)
10. Bisa: bi-ø-sa-a: a→ø/-J

**Icyitonderwa**: buri jambo ni **inota** n’itegeko ni **inota, ahari amategeko abiri rimwe ni igice**

**UBUTINDE N’AMASAKU**

**“Umugabo n’ûmugorê bariira kû meezâ amwê kaândi bâsaangira agacumâ k’înzogâ birashiimiishije.”/** **Amanota** **5**

**INYANDIKO NYEMVUGO / AMANOTA 5**

 **[ùmùgàβònûmùgôrêβàrììràkwûmèêzâmŋêkàândìβâsààngyìràgàtʃûmâkînzôgâβìràʃììmììʃìʓè]**

**UBUVANGANZO/ AMANOTA 10**

1. A. KAGAME, Indyoheshabirayi, Inganji karinga, Matabaro ajya i Burayi,…

A. BIGIRUMWAMI,Hobe, Imigani miremire, …

S. RUGAMBA, Amibukiro, Cyuzuzo, umusogongero,….

SEKARAMA ka Mpumba, Naje kubara inkuru (**Amanota** **2**)

1. a) Umugani muremure ni inkuru ivuga ibitarabayeho bitanabaho byuje amakabyankuru igamije gutanga isomo mu gihe insigamugani ari umuntu cyangwa umwandiko uvuga ibyabayeho bikaba iciro ry’umugani abantu bagenderaho na n’ubu.

B) Ibinyeto byari ibisingizo bigufi byarataga umwami ntibirenze imikarago 15 bikaba byarasingizaga umwami umwe. Ibisigo nyabami byo ni ibisingizo birebire birata abami benshi cyangwa umwe bikaba byarasimbuye ibinyeto.

c) Ibisigo by’impakanizi ni ibisigo birebire bisingiza abami mu njyabihe yabo bikarangwa n’inyikirizo yitwa impakanizi. Ibisigo by’ikobyo byo ni bigufi, birahurutuye bigye umujyo umwe.

d) Ibyivugo by’imyato ni ibyivugo birebire bitaka ingabo bikaba bigabyemo ibice(imyato) mu gihe ibyivugo by’iningwa byo ari bigufi bikaba binahimbitse neza.(**amanota** **8**)

**IHANGAMWANDIKO/ AMANOTA 15**

Ukosora yibanda ku kureba niba hari:

* umutwe:**inota**
* intangiriro: **amanota** **2**
* igihimha : **amanota** **10**
* umusozo/ umwanzuro: **amanota** **2**